b'\n_START_ARTICLE_\nKoukkuj\xc3\xa4rvi (Nokia)\n_START_SECTION_\nMaantietoa\n_START_PARAGRAPH_\nJ\xc3\xa4rven pituus on 450 metri\xc3\xa4, leveys 200 metri\xc3\xa4 ja sen pinta-ala on 5,2 hehtaaria. J\xc3\xa4rvi on L-kirjaimen muotoinen ja l\xc3\xa4nteen ty\xc3\xb6ntyy pitk\xc3\xa4 ja kapea lahti. J\xc3\xa4rven it\xc3\xa4puolella sijaitsee pieni lampi ja j\xc3\xa4rvess\xc3\xa4 on luotomainen saari. Koukkuj\xc3\xa4rveen on kaivettu ymp\xc3\xa4r\xc3\xb6ivilt\xc3\xa4 soilta lukuisia suo-ojia. My\xc3\xb6s j\xc3\xa4rven laskuoja on syntynyt kaivamalla. Kaksikin ojaa yhdist\xc3\xa4\xc3\xa4 sen kaakossa sijaitsevaan Pieneen Koukkuj\xc3\xa4rveen. Veden laskennallinen viipym\xc3\xa4 j\xc3\xa4rvess\xc3\xa4 on 366 vuorokautta. J\xc3\xa4rven rantaviivan pituus on 1,5 kilometri\xc3\xa4. Rannat ovat suota, mutta l\xc3\xa4nness\xc3\xa4 ja etel\xc3\xa4ss\xc3\xa4 on kovaakin rantaa. L\xc3\xa4nsip\xc3\xa4\xc3\xa4ss\xc3\xa4 sijaitsee vapaa-ajan asunto, jonne johtaa polkuja Koukkuj\xc3\xa4rven kaatopaikan tielt\xc3\xa4 ja Pieni Koukkuj\xc3\xa4rven retkeilymajalta.\n_START_SECTION_\nNatura 2000-alue\n_START_PARAGRAPH_\nSek\xc3\xa4 Koukkuj\xc3\xa4rvi ett\xc3\xa4 Pieni Koukkuj\xc3\xa4rvi kuuluvat Natura 2000-verkoston Kaakkurij\xc3\xa4rviin ja muodostavat siell\xc3\xa4 yhteisen enklaavin.\n_START_SECTION_\nVedenlaatu\n_START_PARAGRAPH_\nJ\xc3\xa4rven vedenlaatua on tutkittu vuodesta 1975 saakka. T\xc3\xa4ss\xc3\xa4 esitettyt tiedot perustuvat kesien 1995 ja 2000 tutkimuksiin. Vedenv\xc3\xa4ri oli eritt\xc3\xa4in ruskea, veden humuspitoisuus oli vahva ja veden happamuustaso oli alhainen. Mitatut pH-arvot olivat niin alhaiset ja puskurikyky\xc3\xa4 happamoitumista vastaan ei en\xc3\xa4\xc3\xa4 ollut, joten voiitiin puhua happamoituneesta j\xc3\xa4rvest\xc3\xa4. Veden ravinnepitoisuudet olivat kohonneita ja niiden perusteella ne olivat reheville j\xc3\xa4rville ominaiset. Levien klorofyllipitoisuudet vastasivat eritt\xc3\xa4in rehevien j\xc3\xa4rvien pitoisuuksia. Runsaiden ravinteiden l\xc3\xa4hde tuli j\xc3\xa4rven sis\xc3\xa4isest\xc3\xa4 kuormituksesta. Vaikka kes\xc3\xa4isin j\xc3\xa4rven vesi sai jatkuvasti happit\xc3\xa4ydennyst\xc3\xa4 vedenpinnan l\xc3\xa4pi, oli jo kolmen metrin syvyydess\xc3\xa4 happi kulunut voimakkaasti ja l\xc3\xa4mp\xc3\xb6tilakerrostuneessa j\xc3\xa4rvess\xc3\xa4 alusvesi oli t\xc3\xa4ysin hapetonta. Alusvedess\xc3\xa4 sedimenttien liukeneminen takaisin veteen tapahtuu yleens\xc3\xa4 hapettomissa olosuhteissa. Alusveden l\xc3\xa4mp\xc3\xb6tila oli hyvin alhainen, joten kev\xc3\xa4tt\xc3\xa4yskierto oli j\xc3\xa4\xc3\xa4nnyt kesken. Hapekasta vett\xc3\xa4 ei olisi tullut talven hapettoman veden tilalle ja lopputuloksena oli happikato. Koukkuj\xc3\xa4rvi soveltui virkistysk\xc3\xa4ytt\xc3\xb6\xc3\xb6n vain v\xc3\xa4ltt\xc3\xa4v\xc3\xa4sti.\n_START_SECTION_\nHistoriaa\n_START_PARAGRAPH_\nKalmbergin kartastossa vuodelta 1855\xe2\x80\x931856 j\xc3\xa4rven nimi kirjoitettiin \xe2\x80\x9dKoukoj\xc3\xa4rvi\xe2\x80\x9d. Se oli piirretty suon keskelle ilman laskuojia._NEWLINE_Vuosien 1955\xe2\x80\x931960 aikana Koukkuj\xc3\xa4rvi ja Pieni Koukkuj\xc3\xa4rvi yhdistettiin suo-ojalla. Ojitusta tihennettiin vuosien 1964\xe2\x80\x931975 v\xc3\xa4lill\xc3\xa4. Samalla j\xc3\xa4rven l\xc3\xa4helle rakennettiin Koukkuj\xc3\xa4rven kaatopaikka ja sille tie. J\xc3\xa4rven l\xc3\xa4nsirantaan ilmaantui vapaa-ajan asunto, jonne johti k\xc3\xa4velypolku pohjoisrantoja my\xc3\xb6ten.'